Diari Oficial de la Generalitat Valenciana


Sumari del DOGV 2569, del 16-08-1995 (1995/835829)

RESOLUCIÓ de 14 de juliol de 1995, de la Secretaria General de la Conselleria d'Administració Pública, per la qual es disposa la publicació del conveni marc de col.laboració subscrit entre la Generalitat Valenciana i l'Associació Espanyola d'Entomologia.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2569

Data del DOGV
:   16-08-1995

Secció del DOGV
:   ALTRES DISPOSICIONS

Número del document
:   1995/835829


Data del document
:   14-07-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 14 de juliol de 1995, de la Secretaria General de la Conselleria d'Administració Pública, per la qual es disposa la publicació del conveni marc de col.laboració subscrit entre la Generalitat Valenciana i l'Associació Espanyola d'Entomologia.  
Subscrit, després de la tramitació prèvia reglamentària, entre la Generalitat Valenciana i l'Associació Espanyola d'Entomologia, el dia 28 de juny de 1995, un conveni marc de col.laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0519/95, i que figura com a annex d'aquesta Resolució.  
València, 14 de juliol de 1995.- El secretari general de la Conselleria d'Administració Pública.  
Conveni Marc de Col·laboració subscrit entre la Generalitat Valenciana i l'Associació Espanyola d'Entomologia  
València, 28 de juny de 1995  
Reunits  
D'una banda, el Sr. Emèrit Bono i Martínez, conseller de Medi Ambient en representació de la Generalitat Valenciana.  
I, de l'altra, el Sr. Eduardo Galante PatiÑo, president de l'Associació espanyola d'Entomologia, autoritzat segons disposa l'article 19 del Capítol II dels Estatuts de l'Associació.  
Exposen  
Que la Conselleria de Medi Ambient de la Generalitat Valenciana té atribuïdes les competències d'administració, gestió i protecció d'espais naturals i de la fauna, i s'encarrega, per tant, de vigilar el compliment de la legislació de protecció de les espècies animals i els seus hàbitats; aquestes competències li van ser assignades pel Decret 12/1991, de 29 de juliol, i estan establertes en l'article 32.1.6 de l'Estatut d'Autonomia de la Comunitat Valenciana.  
Que l'Associació Espanyola d'Entomologia, amb el NIF G-37045655, agrupa el col·lectiu de professionals d'universitats i centres d'investigació de l'estat espanyol que, en l'exercici de les seues funcions quotidianes, estudien i investiguen la distribució geogràfica, biològica i ecològica dels insectes en particular i dels artròpodes en general, i cal assenyalar que aquesta societat també agrupa un elevat nombre de professionals d'ensenyament mitjà i d'aficionats preocupats per l'estudi d'aquests animals invertebrats. D'altra banda, és objecte d'aquesta societat no sols aconseguir coneixements científics, sinó també un major grau de protecció dels hàbitats on viuen aquests animals, com també la difusió en la societat, mitjançant l'educació ambiental, dels valors que els artròpodes representen en els nostres ecosistemes.  
Que els objectius de les dues entitats són coincidents en l'interés per la protecció del medi natural, de la flora i la fauna, del qual els insectes i la resta d'artròpodes són el component majoritari en superar el 90 per cent de totes les espècies animals que viuen actualment als nostres ecosistemes. Al respecte consta l'oferiment de col·laboració amb aquesta Conselleria de Medi Ambient expressat per l'Associació Espanyola d'Entomologia, en els aspectes que es detallen en les clàusules d'aquest conveni.  
D'acord amb el que s'ha exposat, i una vegada s'han complit els passos previstos en el Decret 20/1993, de 8 de febrer, de Govern Valencià, acorden la formalització d'aquest conveni d'acord amb les següents clàusules:  
Primera  
És objecte d'aquell conveni la col·laboració entre les entitats signatàries en les matèries que s'especifiquen en la clàusula tercera d'aquest conveni, referides principalment a actuacions de col·laboració i assessorament en l'àmbit de la gestió d'hàbitats i protecció d'artròpodes.  
Segona  
Aquest conveni, pel que fa a acord marc, tindrà vigència indefinida, llevat que hi haja denúncia per alguna de les parts, que haurà de realitzar-se amb una antelació de dos mesos previs a l'acabament de cada període anual.  
En cas d'incompliment del que estableix aquest conveni, el conseller de Medi Ambient de la Generalitat Valenciana podrà, després de donar audiència a l'altra part, rescindir-lo.  
Tercera  
L'Associació Espanyola d'Entomologia es compromet a assessorar i col·laborar en els aspectes que a continuació s'especifiquen:  
1. Informació directa a la Generalitat Valenciana.  
L'Associació Espanyola d'Entomologia estarà en contacte directe amb els serveis tècnics competents de la Generalitat Valenciana, i es compromet a informar-los per la via més ràpida possible de qualsevol incidència que puga afectar els valors naturals de la Comunitat Valenciana.  
2. Assessorament a la Generalitat Valenciana.  
L'Associació Espanyola d'Entomologia es compromet a assessorar la Conselleria de Medi Ambient en totes aquelles matèries relacionades amb la protecció d'insectes i la resta d'artròpodes, col·laborant en l'elaboració de llistes d'espècies protegides i hàbitats, com també en els aspectes que afecten directament els artròpodes o bé a la utilització d'aquests en el marc de les diverses legislacions de protecció ambiental.  
3. Col·laboració en la concessió de permisos per a activitats científiques, educatives o conservacionistes que afecten els artròpodes.  
L'Associació canalitzarà les peticions de permisos que, pel seu elevat volum, convinga presentar conjuntament per facilitar els tràmits administratius de concessió. Si escau, i sempre que hi haja acords específics al respecte, actuarà com a organisme científic encarregat d'avalar la capacitat i la solvència científica dels seus socis a fi de concedir aquests permisos. Igualment, i a requeriment de la conselleria competent de la Generalitat Valenciana, actuarà com a organisme col·laborador en l'emissió d'informes de valoració de sol·licituds d'activitats que li siguen remeses per la possible afectació als artròpodes.  
4. Col·laboració en tasques d'educació ambiental.  
L'Associació Espanyola d'Entomologia, conscient del desconeixement generalitzat que hi ha entre els escolars i la societat en general del paper que els artròpodes tenen en els ecosistemes, creu convenient l'elaboració de programes d'educació ambiental on s'incloguen els artròpodes, i es compromet a col·laborar amb la Generalitat Valenciana en qualsevol aspecte relacionat amb la difusió dels valors del nostre patrimoni natural i del paper que els artròpodes realitzen en els ecosistemes.  
5. Difusió de la legislació conservacionista.  
L'Associació vetlarà per afavorir entre els seus membres o associats el coneixement de la legislació que afecte les seues activitats, com també per l'establiment i la difusió de codis deontològics que permeten racionalitzar al màxim les captures d'artròpodes per a les seues finalitats, els riscos de conservació de les espècies o la singularitat de les zones elegides.  
Quarta  
A fi de donar compliment als continguts de col·laboració d'aquest conveni, la Generalitat Valenciana, mitjançant la Conselleria de Medi Ambient, es compromet als aspectes següents:  
1. Considerar l'Associació Espanyola d'Entomologia com a entitat consultiva per a la redacció i el desenvolupament de legislació de protecció de la fauna invertebrada.  
2. Realitzar les oportunes consultes a l'Associació Espanyola d'Entomologia en aspectes relacionats amb la protecció d'espais naturals, valoracions d'estudis d'impacte ambiental i qualsevol altra actuació que puga afectar l'entorn natural en què viuen els artròpodes.  
3. Establir una targeta d'identificació per a les persones autoritzades per a la captura, amb fins científics, d'insectes i la resta d'artròpodes a fi de facilitar les relacions amb el personal de guarderia i agents o vigilants encarregats de vetlar per la protecció de la natura.  
4. Incloure els artròpodes dins dels programes d'educació ambiental com a mitjà de difusió de la importància que aquests tenen. Per a l'elaboració d'aquests programes es disposarà de l'assessorament de l'Associació Espanyola d'Entomologia.  
Cinquena  
Es constituirà una comissió mixta, presidida per la directora general de Conservació del Medi Natural, i composta per:  
- El cap del Servei de Protecció d'Espècies i un altre tècnic designat per la Conselleria de Medi Ambient  
- Dos membres de l'Associació Espanyola d'Entomologia.  
La missió de la comissió serà la coordinació de les actuacions objecte d'aquest conveni. La comissió podrà proposar la realització de convenis específics per a portar a terme actuacions conjuntes d'interès per a les parts signants.  
Sisena  
Aquest conveni marc té caràcter administratiu; la Conselleria de Medi Ambient es reserva totes les facultats que li corresponen per al seu compliment, interpretació i execució.  
I en prova de conformitat, i perquè en quede constància, les dues parts signen, en triple exemplar, aquest conveni al lloc i en la data esmentats en l'encapçalament.  
El conseller de Medi Ambient,  
EMèRIT BONO I MARTíNEZ  
El president de l'Associació Espanyola d'Entomologia,  
EDUARDO GALANTE PATIÑO